b"\n_START_ARTICLE_\nTavakoniai\n_START_PARAGRAPH_\nTavakoniai (angl. Tawakoni) \xe2\x80\x93 ind\xc4\x97n\xc5\xb3 gentis, gimininga vi\xc4\x8ditams. Kalba vi\xc4\x8dit\xc5\xb3 kalba (kad\xc5\xb3 kalb\xc5\xb3 \xc5\xa1eima). Dabar jie priklauso JAV federaliai pripa\xc5\xbeintiems vi\xc4\x8ditams._NEWLINE_Genties pavadinimas ver\xc4\x8diamas kaip 'up\xc4\x97s vingis tarp raudono sm\xc4\x97lio kalv\xc5\xb3'.\n_START_SECTION_\nIstorija\n_START_PARAGRAPH_\nXVIII a. prad\xc5\xbeioje tavakoniai gyveno kaimuose dabartini\xc5\xb3 Oklahomos ir Teksaso valstij\xc5\xb3 teritorijose. Savo 1719 m. ekspedicijoje Pranc\xc5\xabz\xc5\xb3 tyrin\xc4\x97tojas Jean Baptiste B\xc3\xa9nard de La Harpe aptiko tavakoni\xc5\xb3 kaim\xc4\x85 dabartin\xc4\x97je Maskogio apygardoje (Oklahoma). Jis ra\xc5\xa1\xc4\x97, kad tavakoniai augina kukur\xc5\xabzus ir tabak\xc4\x85. La Harpe po deryb\xc5\xb3 sudar\xc4\x97 taikos sutart\xc4\xaf tarp tavakoni\xc5\xb3, 8 kit\xc5\xb3 gen\xc4\x8di\xc5\xb3 ir Pranc\xc5\xabzijos vyriausyb\xc4\x97s. Konfliktai su oseid\xc5\xbeais (angl. osage) privert\xc4\x97 gent\xc4\xaf trauktis \xc4\xaf pietus, \xc4\xaf Teksas\xc4\x85._NEWLINE_Teksase tavakoniai sudar\xc4\x97 glaud\xc5\xbei\xc4\x85 s\xc4\x85jung\xc4\x85 su veik\xc5\xb3 gentimi. Iki 1770 m. jie sutar\xc4\x97 su pranc\xc5\xabzais, bet buvo prie\xc5\xa1i\xc5\xa1ki ispanams. Vadas Quiscat 1772 m. keliavo \xc4\xaf San Antonio sudaryti taik\xc4\x85 su ispanais, ta\xc4\x8diau ji neilgai i\xc5\xa1silaik\xc4\x97. Europie\xc4\x8diai atsik\xc4\x97l\xc4\x97liai kariavo su gentimi apie 1820 m., d\xc4\x97l lig\xc5\xb3 ir karo genties dydis smarkiai suma\xc5\xbe\xc4\x97jo. Stiveno Ostino (Stephen F. Austin) Teksaso respublika gent\xc4\xaf i\xc5\xa1st\xc5\xabm\xc4\x97 i\xc5\xa1 centrinio Teksaso. Tavakoniai pad\xc4\x97jo \xc4\xaftikinti koman\xc4\x8dius ir vi\xc4\x8ditus pasira\xc5\xa1yti taikos sutart\xc4\xaf su JAV vyriausybe. Tai buvo pirmoji sutartis, pasira\xc5\xa1yta tarp Did\xc5\xbei\xc5\xb3j\xc5\xb3 lygum\xc5\xb3 ind\xc4\x97n\xc5\xb3 ir JAV. 1835 m. Camp Holmes tavakoniai pasira\xc5\xa1\xc4\x97 sutart\xc4\xaf su JAV. \xc5\xa0ioje sutartyje jie fig\xc5\xabravo kartu su vi\xc4\x8ditais. Tai pasikartojo ir v\xc4\x97lesn\xc4\x97se sutartyse, pasira\xc5\xa1ytose 1837 ir 1846 m._NEWLINE_1853 m. Brazoso up\xc4\x97s auk\xc5\xa1tupyje (Teksasas) buvo \xc4\xafsteigtas Ind\xc4\x97n\xc5\xb3 rezervatas, bet naujakuriai v\xc4\x97liau gent\xc4\xaf i\xc5\xa1var\xc4\x97 i\xc5\xa1 rezervato. 1859 m. rugpj\xc5\xabt\xc4\xaf 258 tavakoniai buvo priversti persikelti \xc4\xaf Ind\xc4\x97n\xc5\xb3 teritorija (Indian Territory). 1872 m. tavakoniai apsigyveno rezervate tarp Kaneidiano ir Vo\xc5\xa1itos upi\xc5\xb3, kartu su vi\xc4\x8ditais, veikais, kadais, nadacais, kicajais ir Hainai._NEWLINE_Gentys prie\xc5\xa1inosi \xc5\xbeem\xc4\x97s dalinimo politikai, i\xc5\xa1d\xc4\x97stytai \xe2\x80\x9eDawes\xe2\x80\x99o \xc5\xbeem\xc4\x97s paskirstymo akte\xe2\x80\x9c (Dawes Allotment Act), ta\xc4\x8diau rezervatas buvo padalintas \xc4\xaf asmeninius \xc5\xbeem\xc4\x97s sklypus, ir 1901 m. rugpj\xc5\xab\xc4\x8dio 6 d. \xe2\x80\x9eperteklin\xc4\x97\xe2\x80\x9c \xc5\xbeem\xc4\x97 buvo perduota naujakuriams neind\xc4\x97nams._NEWLINE_1894 m. buvo u\xc5\xberegistruoti 126 tavakoniai. Pagal 1934 m. \xe2\x80\x9eOklahomos ind\xc4\x97n\xc5\xb3 gerov\xc4\x97s akt\xc4\x85\xe2\x80\x9c (Oklahoma Indian Welfare Act) jie buvo suvienyti su vi\xc4\x8ditais, sudaryta bendra suvienyt\xc5\xb3 gen\xc4\x8di\xc5\xb3 administracija.\n_START_SECTION_\nSinonimai\n_START_PARAGRAPH_\nTavakoniai dar vadinami Touacara, Tahwaccaro, Tahuacaro, Towoccaro, taip pat Towakoni. Kai kurie pranc\xc5\xabz\xc5\xb3 keliautojai juos vadino pranc. Troiscanne 'trys nendr\xc4\x97s'.\n_START_SECTION_\nToponimai\n_START_PARAGRAPH_\nTavakonio tvenkinys Teksase buvo pavadintas pagal tavakoni\xc5\xb3 gent\xc4\xaf. Prie \xc5\xa1io didelio tvenkinio stovi miestai Ist Tavakonis (East Tawakoni) ir Vest tavakonis (West Tawakoni)."